**Snart ett år i helvete**

**7. oktober er det ett år siden terrorangrepene i Israel, og den påfølgende invasjonen av Gaza. Til tross for gjentatt kritikk og fordømmelse fra verdenssamfunnet, er Israels krigføring stadig like brutal.**

Siden 7. oktober har 41.000 palestinere blitt drept på Gazastripen av Israels krigsmaskin. Nesten 95.000 er skadet. Det er i snitt over 120 drepte hver eneste dag.

Ni av ti mennesker på Gaza er nå interne flyktninger. Men det sier seg selv at i et nærmest hermetisk lukket område på størrelse med Hamar kommune, og med over to millioner mennesker, er det ingen steder å dra, og ingen steder som er trygge.

Befolkningen på Gaza går nå en ny høst og vinter i møte, om mulig enda mer dyster enn i fjor. Stuet sammen i overfylte leire, der mangelen på mat og rent vann er prekær. Sanitærforholdene er verre enn noensinne. På Gaza er mennesker fanget i en ond sirkel av lidelse, der stadig flere lider av underernæring, og sykdommer og infeksjoner spres som ild i tørt gress.

På Gaza er nå fire av fem rammet av hungersnød. Kvinner lar være å spise, for å sikre at barna sine får nok mat. Gravide og ammende kvinner lider spesielt under matmangelen, da de er ekstra sårbare for underernæring. Tusenvis av mannlige forsørgere er til nå drept i krigen, og mange kvinner står alene igjen for å brødfø sine nærmeste.

Dette er bare noen av de særlige konsekvensene de israelske angrepene har for befolkningen på Gaza. I den endeløse strømmen av forferdelige nyheter og vitnesbyrd fra krigen, kan hver og en av oss føle på maktesløshet.

Regjeringen fortjener ros for å ha gått foran i sin kritikk av Israel og for å ha anerkjent Palestina. Men Israel har vist med all tydelighet at de ikke lytter til kritikk, fordømmelser og diplomati. Vi er nødt til å sette makt bak kravet om varig våpenhvile.

Vi trenger at oljefondet trekker seg ut av Israel. Oljefondet er verdens største statlige fond, og et uttrekk vil bli lagt merke til og utgjøre et kraftig press mot israelske myndigheter.

Vi trenger å stoppe norske våpen fra å havne i Israel. Det norske våpenselskapet Nammo har fabrikker i USA. Her gjelder amerikanske, ikke norske regler. Men staten kan fortsatt bruke eiermakten sin i Nammo til å hindre våpensalg til Israel.

Vi trenger at regjeringen går fra ord til handling, og snur i synet på sanksjoner mot Israel, og innfører en stor sanksjonspakke.

**Den palestinske befolkningen trenger at vi som nasjon bruker de mulighetene vi har. Det er på tide med handling.**